I. Mikloš, podpredseda vlády a minister financií SR: (2003-12-02):
Čo sa týka dôvodovej správy, áno, dávam za pravdu pánovi poslancovi Maxonovi, že naozaj dá sa očakávať pozitívny vplyv. Čiže malo by to tam byť uvedené, keď už nie kvantifikované, aspoň naznačené, že istý pozitívny vplyv sa očakáva, aj keď sa asi ťažko vyčísľuje takýto vplyv. Čo sa týka pozmeňujúcich návrhov, ktoré dal pán poslanec Maxon. K tomu prvému a štvrtému sa potrebujem poradiť a zdá sa mi, že na prvé počutie, že by sme možno najmä ten štvrtý mohli akceptovať, ale ešte sa potrebujem poradiť so svojimi kolegami. Ale k tomu druhému a tretiemu, tam chcem veľmi poprosiť a vyzvať k tomu, aby sme neakceptovali tieto návrhy, aj keď ten druhý nie je taký podstatný, to je vlastne, ten druhý sa týka tých 5 alebo 15 dní. Tam len chcem povedať, že je to už oproti dnešnému stavu vlastne zlepšenie, pretože dnes neexistuje žiadna lehota. Existuje lehota na odvolanie, ale tá lehota na odvolanie ostáva tak či tak zachovaná. A ešte je tam lehota na doplnenie odvolania, to je tých 15 dní, o ktorých hovoril pán poslanec Šulaj. Čiže z tohto hľadiska sa vlastne vytvára priestor, ktorý dnes nie je na vyjadrenie, dnes je priestor len na odvolanie. A v spoločnej správe to predĺženie z 5 na 8 dní považujem za primerané a za dostatočné z tohto hľadiska, aj keď hovorím, nie je to nejaké zásadné. Ale to, čo považujem za zásadné, je tá otázka lehôt, v ktorých umožňuje zákon poskytnúť odklad platenia dane. No a tam, a o tom hovoril aj pán poslanec Šulaj, aj pán poslanec Maxon vlastne dal konkrétny návrh, tam ja musím povedať, že nesúhlasím nielen s tým, ako to on ešte navrhoval, vlastne pán poslanec to navrhol ešte predĺžiť nad rámec toho, čo je v spoločnej správe, čo je v gesčnom výbore, lebo pôvodný návrh, teda vládny návrh je taký, že pri dani z pridanej hodnoty a spotrebných daniach by tá lehota bola mesiac, pri ostatných daniach bola 6 mesiacov. To predĺženie na rok, musím povedať, je podľa môjho názoru neakceptovateľné. A tu by som aj nadviazal na to, čo hovoril pán poslanec Šulaj. Pán poslanec, v dobrom, naozaj ja sa trochu hrozím toho, ak by to malo fungovať tak, ako ste spomínali, že by daňová správa alebo ministerstvo financií určovalo, že teda v poľnohospodárstve to bude ja neviem koľko rokov, proste v tých regiónoch to bude viac. No myslím si, že to je presný opak, ako potrebujeme ísť, pretože my potrebujeme pritvrdiť to rozpočtové obmedzenie. A chcem povedať, že túto novelu sme robili aj na základe analýzy. My sme si urobili veľmi podrobnú analýzu toho, akým spôsobom tento inštitút platenia alebo umožňovania odkladov splátok dane alebo platenia v splátkach, akým spôsobom za posledné roky tento inštitút fungoval, a musím povedať, že fungoval veľmi zle a bol zneužívaný. Bol zneužívaný a niektoré daňové subjekty boli prosto úverované zo strany štátu, ale bolo im umožňované prežívať, vytváralo sa im zvýhodnené prostredie, mäkké rozpočtové obmedzenie a často, dovolím si povedať, tento inštitút poskytoval aj priestor aj na možnú korupciu. Tak ak chceme bojovať s korupciou, ak chceme znížiť korupciu a chceme pritvrdiť rozpočtové obmedzenie a dať naozaj tvrdé kriteriálne podmienky všetkým, tak by sme nemali zmäkčovať. A aj preto ten vládny návrh vychádza z takých lehôt, z akých vychádza, a ja si myslím, že by to malo byť nastavené tvrdo. Pretože dnes už sa naozaj nemožno vyhovárať na to, že je nedostupnosť úverov alebo že sú príliš drahé úvery. Komerčné banky už sú reštrukturalizované, sprivatizované, majú silných vlastníkov, je vyše asi 120 alebo 150 mld. Sk voľných zdrojov, ktoré sterilizuje Národná banka, komerčných bánk. Úrokové sadzby sa blížia k miere inflácie. Takže aj z tohto hľadiska si myslím, že dnes už je vytvorený priestor na to, že to celkové podnikateľské prostredie je zásadne iné, ako bolo v minulosti. Takže hovorím, k tomu prvému a štvrtému bodu ešte potrebujem prekonzultovať, s druhým a tretím nesúhlasím, aj keď ten druhý nepovažujem za nejaký zásadný. Pán poslanec Šulaj nedal vlastne konkrétne pozmeňujúce návrhy. Ja mu ďakujem za tie podnety, čo sa tých sankcií týka, len chcem možno reagovať na tie veci, na ktoré viem zareagovať. Čo sa týka sankcií, tam treba rozlíšiť. V § 35 je tá pokuta bez ohľadu na dĺžku konania, čiže tam neplatí to, čo ste hovorili, že keď príde neskôr tá daňová kontrola, tak tá pokuta je väčšia. A pri § 35b je ten sankčný úrok. A čo sa týka toho § 46 ods. 7, tam je 15 dní na doplnenie odvolania a tá 15-dňová lehota je tam daná zámerne kvôli tomu, aby sa zabránilo prieťahom v konaní, lebo keby tam tá lehota nebola, tak jednoducho ten daňovník môže cez ten inštitút doplnenia odvolania neúnosne, neúmerne preťahovať to konanie. Takže dovoľte mi uzavrieť s tým, že ďakujem pekne za všetky pripomienky a oceňujem aj to pozitívne, tie pozitívne konštatovania, aj tú vôľu schváliť, podporiť zákon aj zo strany opozície alebo časti koalície. Ale naozaj sme vychádzali z potreby aj znížiť objem daňových únikov aj daňových nedoplatkov, teda najmä v tejto súvislosti, aj stransparentniť prostredie, preto vlastne tento zákon zavádza aj zvýšenie informačnej povinnosti o jednotlivých daňovníkoch. Ďakujem pekne za pozornosť. Z. Martináková, podpredsedníčka NR SR: Pán spravodajca, chcete sa k rozprave vyjadriť? Nech sa páči. I. Hamarčák, poslanec: Vážená pani podpredsedníčka, vážený pán minister, kolegovia a kolegyne, veľmi krátko by som sa chcel vyjadriť k rozprave vlastne takým bodom, na ktorom ešte nie je dohoda a ktorý, ak by sa vyriešil, by bol oveľa prechodnejší tento zákon, je odklad splátok. Náš výbor sa dosť dlho týmto bodom zaoberal, boli rôzne návrhy, nakoniec v spoločnej správe je odklad tých 12 mesiacov. Tri roky podľa mňa, pán poslanec, asi nebude vôbec priechodné, mám obavu, že aj 12 mesiacov bude dilema pre mnohých poslancov. Ja sa prikláňam k tým 12 mesiacom, pretože si myslím, že slovenské podnikateľské prostredie ešte nie je celkom dobre vyprofilované, a mám obavu, že hrozí tu možno budúci monopol silnejších firiem, ktoré by týmto návrhom zákona a aj následným vyhlasovaním konkurzu atď. mohli získať istú kontrolu nad časťou trhu. A to si myslím, že by neprispelo do budúcnosti k dobrým podmienkam. Takže ja zrejme nechám vybrať tento bod na osobitné hlasovanie a uvidíme, ako to skončí. Ďakujem za pozornosť. Z. Martináková, podpredsedníčka NR SR: Ďakujem, pán spravodajca. Prerušujem rokovanie o tomto bode programu. Pristúpime k druhému čítaniu o vládnom návrhu zákona, ktorým sa mení a dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov . Vládny návrh zákona ste dostali pred prvým čítaním ako tlač 413. Spoločnú správu výborov máte ako tlač 413a. Prosím pána podpredsedu vlády a ministra financií Ivana Mikloša, aby vládny návrh zákona odôvodnil.